Μεγάλη μείωση των χρεώσεων για διεθνείς κλήσεις εντός της Ε.Ε. τίθεται σε εφαρμογή από 15 Μαΐου 2019. Οι πάροχοι πλέον είναι υποχρεωμένοι να εφαρμόσουν νέες και πολύ χαμηλότερες χρεώσεις για κλήσεις που κάνουν οι οικιακοί καταναλωτές προς άλλες χώρες εντός της Ευρωπαϊκής Ενωσης, συμπεριλαμβανομένων των χωρών του Ευρωπαϊκού Οικονομικού Χώρου (Νορβηγία, Λιχτενστάιν και Ισλανδία).

Ειδικότερα, βάσει της νομοθεσίας που ψήφισε το Ευρωπαϊκό Κοινοβούλιο τον περασμένο Νοέμβριο, κάθε διεθνής κλήση, είτε μέσω κινητού είτε μέσω σταθερού τηλεφώνου προς άλλη χώρα εντός της Ε.Ε., θα έχει πλαφόν χρέωσης 0,19 ευρώ ανά λεπτό της ώρας. Επίσης, κάθε μήνυμα μέσω κινητού (SMS) θα κοστίζει όχι περισσότερο από 0,06 ευρώ. Στις χρεώσεις αυτές δεν περιλαμβάνονται φόροι (ΦΠΑ κ.λπ.).

To μέτρο επιβλήθηκε έπειτα από μελέτη που διεξήχθη σε ορισμένες χώρες της Ε.Ε. (η Ελλάδα δεν συμπεριελήφθη) και στην οποία αποδείχθηκε ότι οι διευρωπαϊκές κλήσεις είχαν πολλαπλάσιο κόστος έναντι των εθνικών κλήσεων. Η απόφαση που λήφθηκε αφορά μόνον τους οικιακούς καταναλωτές και δεν ισχύει για τους εταιρικούς πελάτες. Οι αρχές της Ευρωπαϊκής Ενωσης έκριναν ότι οι εταιρικοί πελάτες διαθέτουν σημαντική διαπραγματευτική ισχύ απέναντι στους τηλεπικοινωνιακούς παρόχους για να πετυχαίνουν πιθανώς και καλύτερες χρεώσεις.

Ηδη στη χώρα μας η απόφαση αυτή αρχίζει να υλοποιείται. Η Wind ανακοίνωσε ότι για τους πελάτες καρτοκινητής τηλεφωνίας και συμβολαίου κινητής για ιδιώτες «η χρέωση για κλήσεις προς διεθνή κινητά και σταθερά χωρών Ευρωπαϊκής Ενωσης μειώνεται από €0,9073/λεπτό σε €0,2356/λεπτό, με χρέωση ανά λεπτό. Η χρέωση», συνεχίζει η σχετική ανακοίνωση, «για αποστολή μηνυμάτων προς διεθνή κινητά χωρών Ευρωπαϊκής Ενωσης μειώνεται από €0,2108 σε €0,0744 ανά SMS». Επίσης, η εταιρεία γνωστοποιεί στους πελάτες σταθερής ότι «για ιδιώτες συνδρομητές συμβολαίου σταθερής, η χρέωση για κλήσεις προς διεθνή κινητά και σταθερά χωρών Ευρωπαϊκής Ενωσης μειώνεται από €0,6640 – €1,8000/λεπτό σε €0,2474/λεπτό, με χρέωση ανά λεπτό». Οι χρεώσεις περιλαμβάνουν και τους φόρους.

Η κίνηση αυτή σίγουρα δεν ήταν επιθυμητή από τη βιομηχανία τηλεπικοινωνιών. Μόνον ο ΟΤΕ, όπως ανέφερε προχθές προς τους αναλυτές ο επικεφαλής του ομίλου, Μιχάλης Τσαμάζ, θα απολέσει έσοδα 7 εκατ. ευρώ ετησίως. Σύμφωνα δε με τις ανακοινώσεις, μια κλήση μέσα στην Ελλάδα θα κοστίζει περισσότερο απ’ ό,τι στο… εξωτερικό.

Τα στελέχη των εταιρειών κινητής αναφέρουν, πάντως, ότι οι υψηλές χρεώσεις είναι μόνον ονομαστικές και ότι το 95% των πελατών τους αγοράζει πακέτα φωνής και μηνυμάτων που δεν εξαντλούνται σχεδόν ποτέ μέσα στον μήνα. Μάλιστα, λόγω υψηλού ανταγωνισμού, ο χρόνος ομιλίας και τα μηνύματα είναι πολύ πιο φθηνά από τις πλαφόν χρεώσεις που προσφέρονται από την Ε.Ε. Για παράδειγμα, η φωνή ανά λεπτό μπορεί να κοστίζει και 1 ευρωλεπτό ή 2 ευρωλεπτά, ανάλογα με το πακέτο που επιλέγει ο πελάτης. Επίσης, όπως αναφέρουν οι άνθρωποι των επιχειρήσεων τηλεπικοινωνιών, οι υψηλές χρεώσεις εκτός του δωρεάν χρόνου ομιλίας ορίζονται ακριβώς για να στρέφουν τους πελάτες στο μοντέλο της χρέωσης ανά μήνα και όχι της χρέωσης ανάλογα με τη χρήση.

Οι χρεώσεις εκτός του δωρεάν χρόνου ομιλίας είναι, πάντως, αλμυρές. Για παράδειγμα, σύμφωνα με την ίδια ανακοίνωση της Wind, «η χρέωση των SMS προς εθνικά δίκτυα, πέραν της δωρεάν ενσωματωμένης χρήσης, στα προγράμματα W Business 1GB|2GB|3GB|5GB|Unlimited|Unlimited Plus αυξάνεται από €0,17/SMS σε €0,19/SMS». Για τα ίδια πακέτα η χρέωση των κλήσεων, μετά την εξάντληση του δωρεάν χρόνου, ανέρχεται σε 0,50 ευρώ ανά λεπτό. Αντίστοιχα ισχύουν και για τα άλλα δίκτυα.